Document ID: 32008D0654

ODLOČBA KOMISIJE
z dne 24. julija 2008
o smernicah za pomoč državam članicam pri pripravi letnega poročila o enotnem večletnem nacionalnem načrtu nadzora iz Uredbe (ES) št. 882/2004 Evropskega parlamenta in Sveta
(notificirano pod dokumentarno številko C(2008) 3756)
(Besedilo velja za EGP)
(2008/654/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe (ES) št. 882/2004 Evropskega parlamenta in Sveta z dne 29. aprila 2004 o izvajanju uradnega nadzora, da se zagotovi preverjanje skladnosti z zakonodajo o krmi in živilih ter s pravili o zdravstvenem varstvu živali in zaščiti živali (1), ter zlasti člena 44(2) Uredbe,
ob upoštevanju naslednjega:
(1)
Uredba (ES) št. 882/2004 določa splošna pravila za izvajanje uradnega nadzora Skupnosti ali pristojnega organa držav članic, da se preveri upoštevanje pravil iz zakonodaje o krmi in živilih ter pravil o zdravstvenem varstvu živali in zaščiti živali.
(2)
V skladu s členom 1(3) Uredbe (ES) št. 882/2004 navedena uredba ne sme posegati v posebne določbe Skupnosti v zvezi z uradnim nadzorom.
(3)
Člen 41 Uredbe (ES) št. 882/2004 določa, da vsaka država članica pripravi enoten večletni nacionalni načrt nadzora, da se zagotovi učinkovito izvajanje člena 17(2) Uredbe (ES) št. 178/2002 Evropskega parlamenta in Sveta z dne 28. januarja 2002 o določitvi splošnih načel in zahtevah živilske zakonodaje, ustanovitvi Evropske agencije za varnost hrane in postopkih, ki zadevajo varnost hrane (2), pravil o zdravstvenem varstvu živali in zaščiti živali ter člena 45 Uredbe (ES) št. 882/2004 („nacionalni načrt nadzora“).
(4)
Namen nacionalnih načrtov nadzora je tudi zagotavljanje trdne podlage za nadzor Skupnosti v državah članicah.
(5)
Člen 27a Direktive Sveta 2000/29/ES z dne 8. maja 2000 o varstvenih ukrepih proti vnosu organizmov, škodljivih za rastline ali rastlinske proizvode, v Skupnost in proti njihovemu širjenju v Skupnosti (3) določa, da se členi 41 do 46 Uredbe (ES) št. 882/2004 o nacionalnih načrtih nadzora, letnih poročilih ter nadzoru Skupnosti v državah članicah in tretjih državah smiselno uporabljajo, da se zagotovi učinkovito izvajanje navedene direktive.
(6)
Člen 43(1)(e) Uredbe (ES) št. 882/2004 določa, da Komisija pripravi smernice, ki spodbujajo sprejetje najboljših praks na vseh ravneh nadzornih sistemov.
(7)
Člen 43(1)(j) Uredbe (ES) št. 882/2004 določa, da Komisija pripravi smernice, ki določajo zgradbo letnih poročil iz člena 44 navedene uredbe in informacije, ki morajo biti vključene v letna poročila.
(8)
Člen 44(1) Uredbe (ES) št. 882/2004 določa, da države članice Komisiji predložijo letno poročilo o izvajanju nacionalnega načrta nadzora. Navedeno poročilo predložijo eno leto po začetku izvajanja nacionalnih načrtov nadzora in potem vsako leto. Poleg tega člen 44(1) določa informacije, ki morajo biti navedene v letnih poročilih.
(9)
Člen 44(2) Uredbe (ES) št. 882/2004 določa, da informacije, ki jih je treba navesti v letnih poročilih, upoštevajo smernice, ki jih pripravi Komisija, da se spodbuja dosledna predstavitev teh poročil. Smernice niso zavezujoče, ampak so namenjene zagotavljanju koristnih napotkov državam članicam pri izvajanju navedene uredbe.
(10)
Člen 45 Uredbe (ES) št. 882/2004 določa, da se revizije Skupnosti v državah članicah opravljajo redno, predvsem da se preveri, da uradni nadzor poteka v skladu z nacionalnimi načrti nadzora in zakonodajo Skupnosti.
(11)
Komisija po prejemu in pregledu letnih poročil držav članic ter ob upoštevanju sklepov in priporočil iz letnega poročila, ki ga pripravi Komisija v skladu s členom 44(4) Uredbe (ES) št. 882/2004, in na podlagi izkušenj držav članic pri izvajanju navedene uredbe pregleda smernice, določene v tej odločbi, in jih po potrebi posodobi.
(12)
Pri smernicah iz te odločbe je treba upoštevati delo, ki ga opravlja Eurostat v okviru statističnega programa Skupnosti pri razvoju zbirke podatkov „Dejavnosti nadzora in spremljanja“, ki vključuje različne sheme razvrščanja, vključno z usklajenimi izrazi in opredelitvami za upravljanje podatkov o krmi in živilih.
(13)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Smernice iz člena 44(2) Uredbe (ES) št. 882/2004, ki jih je treba upoštevati v letnih poročilih iz člena 44(1) navedene uredbe („letno poročilo“), so določene v Prilogi k tej odločbi.
Člen 2
Ta odločba je naslovljena na države članice.
V Bruslju, 24. julija 2008

Labels: 12
15
6